Document ID: 32006R1128

KOMISIJAS REGULA (EK) Nr. 1128/2006
(2006. gada 24. jūlijs)
par tirdzniecības posmu, uz kuru attiecas cūku liemeņu vidējā cena
(kodificēta versija)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2759/75 par cūkgaļas tirgus kopējo organizāciju (1), un jo īpaši tās 4. panta 6. punktu,
tā kā:
(1)
Komisijas 1989. gada 27. novembra Regula (EEK) Nr. 3537/89 par tirdzniecības posmu, uz kuru attiecas vidējā cūku liemeņu cena (2) ir būtiski grozīta (3). Skaidrības un praktisku iemeslu dēļ minētā regula ir jākodificē.
(2)
Katras valsts reprezentatīvie tirgi ietver visus Komisijas Regulas (EK) Nr. 908/2006 (4) I pielikumā uzskaitītos tirgus.
(3)
Saskaņā ar Regulu (EEK) Nr. 2759/75 lai novērtētu, vai tirgus situācija attaisno intervences pasākumus, ir jānosaka vidējā svērtā cūku liemeņu cena Kopienas reprezentatīvajos tirgos.
(4)
Lai noteiktu šo cūku liemeņu vidējo cenu, jābūt pieejamām salīdzināmām Kopienas cenām. Šim mērķim jāizmanto vienas kvalitātes cūku liemeņi, kas atbilst Regulas (EEK) Nr. 2759/75 4. panta 1. punktā noteiktajai standarta kvalitātei, un skaidri definēts tirdzniecības posms. Ņemot vērā to, ka cūku liemeņus parasti tirgo kautuves posmā, jāpieņem šis posms.
(5)
Cūku liemeņu tirgus cenas Kopienā jānosaka, izmantojot Kopienas cūku liemeņu klasifikācijas skalu, kas noteikta ar Padomes Regulu (EEK) Nr. 3220/84 (5), un sīki izstrādātiem piemērošanas noteikumiem, kas noteikti ar Komisijas Regulu (EEK) Nr. 2967/85 (6).
(6)
Jāpieņem regula, kas apvienotu visus noteikumus attiecībā uz tirdzniecības posmu, uz kuru attiecas cūku liemeņu vidējā cena.
(7)
Šajā regulā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. Regulas (EEK) Nr. 2759/75 4. panta 2. punktā minēto cūku liemeņu Kopienas tirgus cenu nosaka, pamatojoties uz cenām, ievedot kautuvē, ko maksā dzīvu cūku piegādātājiem, neskaitot PVN.
2. 1. punktā minētajās cenās iekļauj nepārstrādātu subproduktu un dzīvnieku atlikumu vērtību, un tās izsaka attiecībā uz 100 kilogramiem aukstu cūku liemeņu:
-
kas uzrādīti saskaņā ar Regulas (EEK) Nr. 3220/84 2. panta 1. punktā noteikto paraugu,
un
-
kuri ir nosvērti un klasificēti uz kautuves āķa, reģistrēto svaru pārvēršot auksta liemeņa svarā saskaņā ar Regulas (EEK) Nr. 2967/85 2. pantā noteiktajām metodēm.
2. pants
1. Cūku liemeņu tirgus cena dalībvalstī ir vienāda ar cūku liemeņu cenām, kas reģistrētas šīs dalībvalsts tirgos vai tirgus cenas noteikšanas centros, kuri uzskaitīti Regulas (EK) Nr. 908/2006 I pielikumā.
2. 1. punktā minēto cenu nosaka, izmantojot tirgus cenas, kas reģistrētas liemeņiem, kuri sver:
-
no 60 līdz mazāk nekā 120 kg (E klase),
-
no 120 līdz mazāk nekā 180 kg (R klase).
Svara kategoriju izvēli un svēršanu nosaka attiecīgā dalībvalsts un par to informē Komisiju.
3. pants
Regulu (EEK) Nr. 3537/89 atceļ.
Atsauces uz atcelto regulu uzskata par atsaucēm uz šo regulu un lasa saskaņā ar atbilstības tabulu, kas atrodas II pielikumā.
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 24. jūlijā

Labels: 2
17